ΓΡΑΠΤΗ ΕΡΩΤΗΣΗ E-4158/97 υποβολή: Leonie van Bladel (UPE) προς το Συμβούλιο (22 Iανουαρίου 1998)

Θέμα: Αποτυχία του προγράμματος TACIS στη Ρωσία

1. Στις 4 Δεκεμβρίου 1997 η ρωσική εταιρεία Tonar υπέβαλε αγωγή κατά του ολλανδικού δημοσίου και του συμβούλου του, της Α.Ε. Koninklijke Ahold ΝV με αίτημα την καταβολή αποζημίωσης ύψους 9 εκατ. γκίλντερ λόγω του παράτυπου τερματισμού του προγράμματος βοηθείας TACIS (TAGOS), που είχε αναληφθεί από την ΕΕ. Σύμφωνα με την απόφαση του δικαστηρίου του Άμστερνταμ ο τερματισμός του εν λόγω προγράμματος βοήθειας κρίθηκε παράνομος. Τόσο το ολλανδικό δημόσιο όσο και η Koninklijke Ahold Α.Ε. αρνούνται να προβούν σε κανονική αντιστάθμιση της ζημίας και πιέζουν τη ρωσική εταιρεία να αποδεχθεί επίλυση του θέματος με μία ανέξοδη, περιττή και μακροχρόνια διαδικασία. Αντιλαμβάνεται το Συμβούλιο ότι με αυτήν την αναμενόμενη χρονοβόρα διαδικασία, ανεξάρητα από το θετικό ή το αρνητικό αποτέλσμα για τους ενάγοντες, θα έχει αρνητικές επιπτώσεις στα μελλοντικά προγράμματα επιχορηγήσεων και στην αμοιβαία εμπιστοσύνη και σταθερότητα στη σχέση με την Ανατολική Ευρώπη και δεν φρονεί το Συμβουλιο ότι πρόκειται για βαρειά αμέλεια τόσο εκ μέρους της Koninklijke Ahold Α.Ε., όσο και εκ μέρους του ολλανδικού δημοσίου, να αρνούνται κάθε μορφή λογικού διαλόγου με τη ρωσική εταιρεία Tonar, στην προκειμένη περίπτωση το ζημιωθέν συμβαλλόμενο μέρος, τη στιγμή που και το δικαστήριο του Άμστερνταμ αποφάσισε την καταβολή της σχετικής αποζημιώσης;

2. Όπως έχει αποδειχθεί από την έρευνα της Koninklijke Ahold Α.Ε., την οποία ανέθεσε η Ευρωπαϊκή Ένωση, η πραγματοποίηση ενός χονδρεμπορίου ειδών διατροφής, δηλαδή η δημιουργία ενός κέντρου διανομής, έχει υψηλή προτεραιότητα 7 άλλωστε η Koninklijke Ahold Α.Ε. σε αυτό το συμπέρασμα κατέληξε στην έκθεσή της του Αυγούστου 1992. Δεν αποθαρρύνει το Συμβούλιο το γεγονός ότι η εξάγουσα τη βοήθεια χώρα, στην προκειμένη περίπτωση η Ολλανδία, στο πλαίσιο του προγράμματος TACIS αρνείται να ικανοποιήσει τις βασικές επιθυμίες της χώρας που λαμβάνει τη βοήθεια, στην προκειμένη περίπτωση της Ρωσίας, και ότι παράλληλα και κατ' ακολουθίαν δεν τηρούνται οι συμφωνίες που η Ολλανδία έχει συνάψει με τους Ρώσους, παρά το γεγονός ότι οι Ρώσοι έχουν εκπληρώσει στο ακέραιο όλες τις προϋποθέσεις που τους έθεσαν η Ευρωπαϊκή Ένωση και το Υπουργείο Οικονομικών Υποθέσεων της Ολλανδίας;

Κοινή απάντηση στις γραπτές ερωτήσεις Ε-3886/97, Ε-4158/97 και Ε-0298/98 (7 Απριλίου 1998)

To πρόγραμμα TACIS χορηγεί τεχνική βοήθεια στις οικονομικές μεταρρυθμίσεις στη Ρωσία και αφορά, μέσω της μεταφοράς «know how», τα μέτρα που προορίζονται να διασφαλίσουν ιδίως τη μετάβαση προς μια οικονομία της αγοράς.

Με την κατάρρευση της ΕΣΣΔ, ο εφοδιασμός των πόλεων της Ρωσίας με είδη διατροφής γνώρισε μεγάλες δυσκολίες, οι οποίες δικαιολογούσαν, άλλωστε, μια σημαντική δράση επισιτιστικής βοήθειας εκ μέρους της Κοινότητας. Οι δομικές ανάγκες που συνδέονται με τη μετάβαση προς την οικονομία της αγοράς στον τομέα αυτό οδήγησαν την Κοινότητα στο να επιλέξει ότι η παραγωγή, η μεταποίηση και η διανομή ειδών διατροφής είναι μια από τις προτεραιότητες των παρεμβάσεων του Προγράμματος TACIS.

Στο πλαίσιο αυτό, από το πρόγραμμα TACIS χρηματοδοτήθηκε μια προκαταρκτική μελέτη για ένα κέντρο χονδρικής διανομής ειδών διατροφής στη Μόσχα. Τη μελέτη αυτή ακολούθησε μια παρέμβαση που χρηματοδοτήθηκε από τη διμερή τεχνική βοήθεια της ολλανδικής κυβέρνησης.

Το Συμβούλιο σχετικά υπενθυμίζει, γενικά, ότι η διαχείριση του Προγράμματος TACIS εμπίπτει στις αρμοδιότητες που ασκεί η Επιτροπή κατ'εφαρμογή των διαδοχικών κανονισμών 2157/91, 2053/93 και 1279/96 και, επομένως, σ'αυτό το θεσμικό Όργανο εναπόκειται να δώσει πληροφορίες για την εφαρμογή των δράσεων που χρηματοδοτεί. Όσον αφορά, ειδικότερα, το σχέδιο που χρηματοδότησε το ολλανδικό κράτος με ίδια κεφάλαια, το Συμβούλιο δεν κρίνει ότι οφείλει να αποφανθεί, καθ' ην στιγμήν μια ρωσική εταιρεία έφερε την υπόθεση ενώπιον της δικαιοσύνης του συγκεκριμένου κράτους μέλους.